**ZIUA INTERNAŢIONALĂ PENTRU ELIMINAREA  
 VIOLENŢEI ÎMPOTRIVA FEMEILOR**

**25 noiembrie 2023**

**ZIUA INTERNAŢIONALĂ PENTRU ELIMINAREA VIOLENŢEI ÎMPOTRIVA FEMEILOR** este marcată anual la **25 noiembrie**. Adunarea Generală a ONU definește violența împotriva femeilor ca fiind „orice act de violență bazată pe gen care are ca rezultat sau este susceptibil să aibă ca rezultat, vătămare fizică, sexuală sau suferința psihologică adusă femeilor, inclusiv amenințările cu astfel de acte, constrângerea sau privarea arbitrară de libertate, indiferent dacă apar în viața publică sau privată.” La 20 decembrie 1993, Adunarea Generală a ONU a adoptat Declarația privind eliminarea violenței împotriva femeilor prin rezoluția 48/104, deschizând calea către eradicarea violenței împotriva femeilor și fetelor din întreaga lume.

**Ziua internațională pentru eliminarea violenței împotriva femeilor** este o ocazie pentru guverne, organizaţii internaţionale şi organizaţii non-guvernamentale de a sensibiliza publicul cu privire la problematica violenţei împotriva femeilor.

Violenţa împotriva femeilor continuă să fie o pandemie globală și determină o înrăutățire a stării de sănătate fizică, psihică, a calității vieții și cu pierderi la nivel economic. Cu toate acestea, prevenirea violenței este posibiliă și este totodată esențială.

**La nivel global**, aproape 1 din 3 femei se confruntă cu violența fizică și/sau sexuală de-a lungul vieții, mai ales din partea unui partener intim. Potrivit Națiunilor Unite, 243 milioane de femei și fete au suferit abuzuri la nivel global în 2019, însă doar 40% dintre acestea au depus plângere.

În **Uniunea Europeană**, 1 din 3 femei au fost supuse abuzurilor fizice sau violenței sexuale începând cu vârsta de 15 ani. În fiecare săptămână, circa 50 de femei își pierd viața ca urmare a violenței domestice la care sunt supuse de parteneri. Cel puțin 2 femei sunt ucise în fiecare zi de partenerul intim sau de un membru al familiei.

În **România**, violența domestică continuă să fie o problemă alarmantă. În țara noastră, 1 din 4 femei au fost agresate fizic sau sexual de partener sau de fostul partener și 55% dintre români consideră că violul este justificat în anumite situații. (sursa: Eurobarometrul 449, 2017). În ultimii 8 ani, 1.885 fete și 202 băieți au fost victime ale infracțiunilor de viol, agresiune sexuală sau act sexual cu un minor, în care autorul era un membru de familie. În ultimii 9 ani, 445 femei și fete au fost ucise de către un membru de familie.

Conform datelor Inspectoratului General al Poliției Române:

* În anul 2020, au fost sesizate aproximativ 27.000 cazuri de violență în familie, 80% dintre victime fiind fete și femei;
* În anul 2021, au fost sesizate aproximativ 30.000 fapte de loviri sau alte violențe în familie, 38 femei și două fete au fost ucise de partener sau membri ai familiei, 237 femei și fete au fost victime ale violului în familie, 392 cazuri de hărțuire au fost înregistrate;
* În anul 2022, 42 femei și 4 copii au murit în urma bătăilor și abuzurilor din familie, iar aproape 40.000 femei și 9.000 copii au fost victimele agresiunilor.

Prevenirea și răspunsul la violența împotriva femeilor și fetelor continuă să fie o prioritate la nivel mondial pentru sănătatea publică, egalitatea de gen și drepturile omului, și deși acestea necesită o abordare multisectorială, prin colaborare între sectorul sănătății și alte instituții cu rol important social putem:

* Pleda pentru ca violența împotriva femeilor să fie inacceptabilă și ca această violență să fie abordată ca o problemă de sănătate publică.
* Furniza servicii medicale complete și instrui furnizorii de asistență medicală pentru a răspunde nevoilor supraviețuitorilor în mod holistic și empatic.
* Preveni reapariția violenței prin identificarea timpurie a femeilor și copiilor care se confruntă cu violență și oferind trimitere și sprijin adecvat
* Promova normele egalitare de gen ca parte a abilităților de viață și a programelor de educație sexuală cuprinzătoare predate tinerilor.
* Consolida cercetarea (prin construirea bazei de dovezi privind dimensiunea și natura violenței împotriva femeilor în diferite situații) și capacitatea de a evalua intervențiile pentru prevenirea și răspunsul la violența împotriva femeilor cu sprijinirea eforturilor țărilor de a documenta și măsura această violență și consecințele acesteia.
* Genera dovezi cu privire la ceea ce funcționează și la amploarea problemei, prin efectuarea de anchete la nivel de populație sau prin includerea violenței împotriva femeilor în ancheteledemografice și de sănătate bazate pe populație, precum și în sistemele de supraveghere și informații privind sănătatea.